作者:岑參
標題:登千福寺楚金禪師法華院多寶塔
內容:多寶滅已久，蓮華付吾師。寶塔淩太空，忽如湧出時。數年功不成，一志堅自持。明主親夢見，世人今始知。千家獻黃金，萬匠磨琉璃。既空泰山木，亦罄天府貲。焚香如雲屯，幡蓋珊珊垂。悉窣神繞護，眾魔不敢窺。作禮睹靈境，焚香方證疑。庶割區中緣，脫身恆在茲。